سوئد-ین باش ناظیری اولف کریسترسون قئید ائدیب کی، سوئد و فینلاندیا موختلیف مرحله‌لرده ناتو عضوو اولا بیلرلر.
Aftonbladet قزئتی ده داخیل اولماقلا، یئرلی مطبوعاتین معلوماتینا گؤره، کریسترسون کئچیردیگی مطبوعات کنفرانسیندا اؤلکه‌سی‌نین ناتو-یا عضولوک مراجعتی باره‌ده دانیشا‌راق، "سوئد و فینلاندیانین موختلیف مرحله‌لرده (عضو‌لوگونون) تصدیقلنمه‌سی مسئله‌سی گوندمده اولا بیلر" دئییب.
کریسترسون قئید ائدیب کی، او و سوئد-ین ناتو اوزره باش موذاکیرچی‌سی اسکار استنستروم سون هفته‌لرده موختلیف مرحله‌لرده ناتویا عضولوک ایمکان‌لاری‌نین آرتدیغی تصوراتیندا‌دیرلار.
وضعیت یارانارسا سوئد-ین بونا "حاضیر اولدوغونو" بیل‌دیرن کریسترسون فینلاندیانین ناتو-یا اونلاردان اول داخیل اولما احتیمالی‌نین آرتدیغینا دقت چکیب.
سوئد-ین عضولوک ایله باغلی یئکون قرارین تورکیه-یه عایید اولدوغونو وورغولایان کریسترسون فینلاندیانین ناتو-یا سوئد اولما‌دان داخیل اولماسی کیمی بیر وضعیتین عهده ‌سیندن گلمه‌یه حاضیر اولدوغونو دا علاوه ائدیب.
خاطیرلاداق کی، اوکراینا ایله روسیا آراسیندا 24 فوریه 2022-جی ایلده باشلایان محاربه سببیله بنزر بیر ایشغالا معروض قالماماق اوچون ناتو-نون تهلوکه‌سیزلیک ترکیبینه داخیل اولماق ایسته‌ین فینلاندیا و سوئد بو مؤوضوع دا بیرلیکده آددیم آتماغا قرار وئریب و عضولوک مراجعت‌لرینی بروکسل-ده بیرلیکده ائدیب‌لر.
لاکین تورکیه بو اؤلکه‌لرده ترور تشکیلات‌لاری پ.کا.کا/ی.پ.گ/پ.ی.د و فتو-یه وئریلن دستک سببیندن ناتو عضو‌لوگونه اعتراض ائتدی. تورکیه وطنداش‌لارینی و تورکیه-نین تهلوکه‌سیزلیگینی تهدید ائدن ترور تشکیلات‌لاری‌نین فعالیتی‌نین قارشی‌سی‌نین آلینماسی، آختاریشدا اولان و یا ترورچولوقدا تقصیرلی بیلینن شخص‌لرین اعاده سی، ساوونما صنایعسی محصول‌لاری صادراتینا قویولان محدودیت‌لرین آرا‌دان قالدیریلماسی کیمی مسئله‌لرده کونکرئت و دایمی آددیم‌لارین آتیلماسینی آرزولادیغینی بیلدیریب.
سوئد و فینلاندیا ماجاریستان و تورکیه-‌دن عضولوک اوچون هله ده راضی‌لیق آلماییب، بونون اوچون ناتو-یا عضو 30 اؤلکه‌نین هامی‌سی‌نین تصدیقی طلب اولونور.
